સ્વર્ગસ્થ બૉલીવુડ અભિનેત્રી જિયા ખાનને આત્મહત્યા માટે ઉશ્કેરવાના આરોપમાં ધરપકડ કરાયેલા સૂરજ પંચોલીના માતા ઝરીના વહાબે જણાવ્યું - હું રાબિયા ( જિયાના માતા ) ની આ વાતથી સંમત છું કે મારો પુત્ર જિયાને લાયક નહોતો , કારણ કે જિયાને એક એવા શખ્સની જરૂર હતી કે જે તેની સંભાળ રાખી શકે . રાબિયા જિયાની આત્મહત્યા બાદ આદિત્ય પંચોલીના પુત્ર સૂરજ પંચોલી સામે આરોપ લગાવ્યો હતો કે તે જિયા ખાન સાથે છેલ્લા એક વરસથી લિવ ઇનમાં રહેતો હતો . બાદમાં જિયાના ઘરેથી મળેલી સુસાઇડ નોટના આધારે સૂરજની ધરપકડ કરવામાં આવી હતી . સૂરજની ધરપકડ બાદ ઝરીના વહાબ રાબિયા ખાનને મળવા ગયા હતાં . આ અંગે ઝરીનાએ જણાવ્યું - હું રાબિયા સાથે તે રીતે મળવા ગઈ હતી કે જેમ એક માતા બીજી માતાને મળવા જાય છે . હું તેમને એકલામાં મળવા માંગતી હતી , પણ કદાચ તેઓ મારી સાથે વાત કરવા નહોતા માંગતાં . ઝરીનાએ ઘટના અંગે અફસોસ જાહેર કરતાં જણાવ્યું - જો મારો પુત્ર ગુનેગાર છે , તો તેને જરૂર સજા થવી જોઇએ . તેમણે એ બાબતનો ઇનકાર કર્યો કે તેઓ પોતાના પુત્રને બચાવવા માટે રાબિયા સાથે સમજૂતી કરવા ગયા હતાં .